b'\n_START_ARTICLE_\nAntanas Gim\xc5\xbeauskas\n_START_PARAGRAPH_\nAntanas Gim\xc5\xbeauskas (1915 m. liepos 10 d. Kirdeiki\xc5\xb3 k., Utenos raj. \xe2\x80\x93 1979 m. baland\xc5\xbeio 23 d. Vilniuje) \xe2\x80\x93 vargonininkas ir choro dirigentas.\n_START_SECTION_\nBiografija\n_START_PARAGRAPH_\nMuzikos pramoko i\xc5\xa1 kaimo muzikant\xc5\xb3 \xe2\x80\x93 senelio ir t\xc4\x97vo, v\xc4\x97liau mok\xc4\x97si pas Salako vargoninink\xc4\x85 J. Stasi\xc5\xabn\xc4\x85. Kelet\xc4\x85 met\xc5\xb3 vargonininkavo Kyburiuose. 1936 m. Kaune baig\xc4\x97 vargoninink\xc5\xb3 kursus (d\xc4\x97st. Konradas Kaveckas, Aleksandras Ka\xc4\x8danauskas, Jonas Bendorius). 1938\xe2\x80\x931940 m. vargon\xc5\xb3 ir dirigavimo mok\xc4\x97si Kauno konservatorijoje pas Nikodem\xc4\x85 Martinon\xc4\xaf, dirbo \xe2\x80\x9eDainos\xe2\x80\x9c draugijos mi\xc5\xa1riojo choro chormeisteriu, dainavo vyr\xc5\xb3 kvartete. 1940\xe2\x80\x931941 m. Vilniaus muzikos mokykloje pas Juoz\xc4\x85 Bieli\xc5\xabn\xc4\x85 mok\xc4\x97si dainuoti, buvo Lietuvos valstybin\xc4\x97s filharmonijos ir Vilniaus operos trup\xc4\x97s chor\xc5\xb3 artistas, M. K. \xc4\x8ciurliono meno ansamblio chormeisteris._NEWLINE_1944 m. kartu su Eduardu Pilypai\xc4\x8diu, Konradu Kavecku ir Jonu Bendoriumi atgaivino Lietuvos valstybin\xc4\x97s filharmonijos mi\xc5\xa1r\xc5\xb3j\xc4\xaf chor\xc4\x85 ir kur\xc4\xaf laik\xc4\x85 jam vadovavo. 1945 m. Vilniaus valstybiniame universitete suorganizavo student\xc5\xb3 dain\xc5\xb3 ir \xc5\xa1oki\xc5\xb3 liaudies ansambl\xc4\xaf. 1948\xe2\x80\x931951 m. buvo Lietuvos valstybin\xc4\x97s konservatorijos choro studijos chormeisteris. 1950 m. eksternu i\xc5\xa1laik\xc4\x97 choro dirigavimo valstybinius egzaminus i\xc5\xa1 konservatorijos kurso._NEWLINE_1946\xe2\x80\x931959 m. \xe2\x80\x93 Lietuvos valstybinio radijo komiteto mi\xc5\xa1riojo vokalinio ansamblio meno vadovas ir vyr. dirigentas. 1959\xe2\x80\x931962 m. \xe2\x80\x93 Valstybinio radijo ir televizijos mi\xc5\xa1riojo vokalinio ansamblio Kaune meno vadovas ir vyr. dirigentas. Kaune sub\xc5\xabr\xc4\x97 chorved\xc5\xbei\xc5\xb3 vyr\xc5\xb3 chor\xc4\x85 \xe2\x80\x9eDraugyst\xc4\x97\xe2\x80\x9c, buvo Kauno Politechnikos instituto dain\xc5\xb3 ir \xc5\xa1oki\xc5\xb3 liaudies ansamblio \xe2\x80\x9eNemunas\xe2\x80\x9c chormeisteris._NEWLINE_1962\xe2\x80\x931975 m. \xe2\x80\x93 Lietuvos valstybinio radijo ir televizijos komiteto mi\xc5\xa1riojo choro dirigentas ir chormeisteris. Konsultavo Ukmerg\xc4\x97s, Ignalinos, Taurag\xc4\x97s rajon\xc5\xb3 ir \xc5\xa0iauli\xc5\xb3 miesto m\xc4\x97g\xc4\x97j\xc5\xb3 chorus, dalyvavo chor\xc5\xb3 ir vokalini\xc5\xb3 ansambli\xc5\xb3 ap\xc5\xbei\xc5\xabr\xc5\xb3 bei konkurs\xc5\xb3 vertinimo komisijose, buvo Kauno ir Vilniaus miest\xc5\xb3 dain\xc5\xb3 \xc5\xa1ven\xc4\x8di\xc5\xb3 dirigentas, respublikini\xc5\xb3 (1955, 1960 m.) dain\xc5\xb3 \xc5\xa1ven\xc4\x8di\xc5\xb3 vyr. dirigentas._NEWLINE_Para\xc5\xa1\xc4\x97 \xe2\x80\x9eChoristo bloknot\xc4\x85\xe2\x80\x9c (1957 m.), spaudoje paskelb\xc4\x97 kelet\xc4\x85 straipsni\xc5\xb3 ir chor\xc5\xb3 koncert\xc5\xb3 recenzij\xc5\xb3, sudar\xc4\x97 daugiau kaip 20 dain\xc5\xb3 rinkini\xc5\xb3 chorams: \xe2\x80\x9eKlasik\xc5\xb3 k\xc5\xabriniai chorams\xe2\x80\x9c (1951 m., 1958 m., 1959 m.), \xe2\x80\x9eI\xc5\xa1 ryt\xc5\xb3 \xc5\xa1alel\xc4\x97s\xe2\x80\x9c (1957 m.), \xe2\x80\x9eE\xc5\xbeerai toli\xe2\x80\x9c (1959 m.), \xe2\x80\x9eKur lyg\xc5\xabs laukai\xe2\x80\x9c (1959 m.), \xe2\x80\x9eM\xc5\xabs Kauno marios\xe2\x80\x9c (1960 m.), \xe2\x80\x9eRinktin\xc4\x97s dainos chorui\xe2\x80\x9c (1964 m.), \xe2\x80\x9eO ant kalno, ant auk\xc5\xa1tojo\xe2\x80\x9c (1968 m.) ir kt. Suk\xc5\xabr\xc4\x97 originali\xc5\xb3 ir harmonizavo lietuvi\xc5\xb3 liaudies dain\xc5\xb3. 1954 m. suteiktas nusipelniusio artisto garb\xc4\x97s vardas.'